Diari Oficial de la Generalitat Valenciana


Sumari del DOGV 3987, del 26-04-2001 (2001/3848)

ORDRE de 17 d'abril de 2001, de la Conselleria d'Economia, Hisenda i Ocupació, per la que es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió d'ajudes destinades al foment de l'economia social i es dóna publicitat a les línies de crèdit i a l'import global màxim destinat a atendre-les.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3987

Data del DOGV
:   26-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3848


Data del document
:   17-04-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * societat sense fins de lucre
    * ajuda a l'ocupació
    * ajuda pública
    * cooperativa
    * suport econòmic
    * mutualitat social
    * economia social
    * universitat

ORDRE de 17 d'abril de 2001, de la Conselleria d'Economia, Hisenda i Ocupació, per la que es modifica l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases de concessió d'ajudes destinades al foment de l'economia social i es dóna publicitat a les línies de crèdit i a l'import global màxim destinat a atendre-les. [2001/F3848]
  
Amb data 25 de gener de 2001 va ser publicada en el Diari Oficial de la Generalitat Valenciana l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores per a la concessió d'ajudes destinades al foment de l'economia social.
  
En compliment d'allò que s'ha disposat per la disposició addicional primera de l'Ordre de 29 de desembre de 2000, citada, i l'article 47.11 del Text Refós de la Llei d'Hisenda Publica de la Generalitat Valenciana, i d'acord amb el que estableix la Llei de Pressupostos de la Generalitat per a l'any 2001, mitjançant aquesta ordre es dóna publicitat a la línia de crèdit i a l'import global màxim destinat a la concessió de les ajudes previstes en les bases reguladores d'aquesta, per a l'any 2001.
  
Així mateix s'ha considerat convenient modificar la citada ordre amb l'objecte d'aclarir determinats aspectes que poden induir a confusió, així com corregir-ne alguns errors detectats.
  
Per això, i en virtut de les facultats que em confereix l'article 35 de la Llei 5/1983, de Govern Valencià, i l'article 47 de la Llei d'Hisenda Pública de la Generalitat Valenciana,
  
ORDENE
  
Article 1
  
Per a l'exercici de 2001, i de conformitat amb el que estableix la Llei 12/2000, de 28 de desembre, de Pressupostos de la Generalitat Valenciana per a l'exercici de 2001 (DOGV núm. 3.907, de 29.12.2000), les ajudes previstes per l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, es finançaran a càrrec de la secció 06, programa 322.10, Foment de l'Ocupació, capítols, línies i imports que a continuació s'indiquen:
  
a) Les ajudes establides en el capítol I, títol II de l'ordre, es finançaran a càrrec del capítol IV, línia T0219000, amb un import global màxim de 892.999.638 pessetes, de les quals 065.571.858 pessetes són finançades pel Fons Social Europeu.
  
b) Les ajudes establides en el capítol II del títol II, així com les establides en el títol III de l'ordre es finançaran a càrrec del capítol IV, línia T0220000, amb un import global màxim de 685.602.985 de pessetes, de les quals 216.047.231 de pessetes corresponen a les ajudes del títol III, i 10.101.085 de pessetes a les regulades en el capítol II del títol II.
  
c) Les ajudes financeres establides en el capítol III, títol II de l'ordre es finançaran a càrrec del capítol IV, línia T2173000, amb un import global màxim de 92.214.385 de pessetes.
  
d) Les ajudes directes a la inversió establides en el capítol III i les establides en el capítol IV, ambdues del títol II de l'ordre, es finançaran a càrrec del capítol VII, línia T2242000, amb un import global màxim de 687.497.939 de pessetes, de les quals 592.146.811 de pessetes corresponen a les ajudes del capítol III, i 00.564.674 de pessetes per a les ajudes establides en el capítol IV.
  
Article 2
  
Es modifica l'article 4, apartat 3, de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, que queda redactat com segueix:
  
«El termini de presentació de sol·licituds serà, per als expedients d'integració laboral de socis i d'aval per a empreses d'economia social, el comprés entre l'1 de gener i el 31 de desembre de cada any, sense perjudici del que disposa l'article 12.1.3. Les sol·licituds per a obtenir subvencions per a assistència tècnica o per a la subvenció financera podran presentar-se fins al 30 de setembre de cada any; les sol·licituds per a ajudes a la inversió de les empreses, fins al 31 de maig en el cas de les subvencions per a suport a la inversió directa així com a la inversió per a la creació de cooperatives i societats laborals integrades exclusivament per joves menors de 30 anys. Fins al 28 de febrer podran presentar-se les sol·licituds per a l'obtenció de les subvencions establides en el títol III d'aquesta ordre.»
  
Article 3
  
Es modifica l'article 12, apartat 1, punt 3, paràgraf segon, de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, que queda redactat com segueix:
  
«Així mateix, podrà concedir-se l'ajuda a les empreses que l'hagueren sol·licitada abans de l'últim trimestre de cada exercici en què continue aplicant-se aquesta ordre i que complint tots els requisits que s'hi estableixen, no l'hagueren obtinguda per exhauriment del crèdit disponible.»
  
Article 4
  
Es modifica l'article 17, apartat 2, de l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, que queda redactat com segueix:
  
«2. Subvenció directa a la inversió: amb caràcter general, la quantia de la subvenció serà de fins a el 15% del cost d'adquisició, exclosos impostos.
  
La quantia final de la subvenció directa no podrà superar la xifra de 75.000 euros (51.134.116 pessetes) per entitat, ni 7.000 euros (1.164.702 pessetes) per cada soci treballador o de treball de l'entitat sol·licitant.»
  
Article 5
  
S'afegeix una disposició transitòria a l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, que queda redactat com segueix:
  
«L'any 2001 podran beneficiar-se de les ajudes regulades en el capítol I, títol II, de l'Ordre de 28 de desembre de 1999, de la Conselleria d'Ocupació, per la qual s'estableix un programa d'ajudes a l'economia social per a l'any 2000, aquelles entitats d'economia social domiciliades a la Comunitat Valenciana que mantinguen com a sòcies treballadores o de treball aquelles persones incloses en algun dels col·lectius enumerats en l'article 12.1 de la citada ordre, i que s'hagueren integrat durant els tres últims mesos de l'any 2000».
  
Article 6
  
Els tipus d'interés dels préstecs acollits al conveni de col·laboració financera amb la conselleria en matèria d'ocupació, que afecten les subvencions financeres previstes en la convocatòria regulada per l'Ordre de 29 de desembre de 2000, de la Conselleria d'Economia, Hisenda i Ocupació, per la qual s'estableixen les bases reguladores i el procediment general per a la concessió d'ajudes destinades al foment de l'economia social, seran els següents per a l'any 2001:
  
a) En préstecs a tipus variable, el tipus nominal màxim serà del Míbor o Euribor + 2 punts.
  
b) En préstecs a tipus fix, el tipus nominal màxim estarà en funció dels anys de duració del préstec des de la formalització:
  
1. En préstecs amb duració de fins a 5 anys inclusivament, el tipus nominal màxim aplicable serà del 7,8%.
  
2. En préstecs amb duració de mes de 5 anys fins a 8, inclusivament, el tipus nominal màxim aplicable serà del 8%.
  
3. En préstecs amb duració de més de 8 anys, el tipus nominal màxim aplicable serà del 8,3%.
  
Els fluxos de subvenció, d'acord amb les característiques concretes dels préstecs, s'actualitzaran en el moment de l'operació al tipus del 5% anual.
  
Disposició final
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 17 d'abril de 2001
  
El conseller d'Economia, Hisenda i Ocupació,
  
VICENTE RAMBLA MOMPLET